Polisie waarsku teen kaping-slenterArgieffoto (Foto: africanreservations.com) Konst. Mosili Ntsika, polisiewoordvoerder, het gesê vermeende kapers versper paaie met klippe om sodoende motoriste te dwing om te stil te hou. Wanneer die motoris uitklim om die klippe te verwyder, word hul motor gekaap. “Hierdie neiging raak al meer gewild, veral op die R702 of Dewetsdorppad buite Bloemfontein,” het sy gesê. Volgens Ntsika het ŉ motoris Sondag omstreeks 18:30 met dié pad gery toe hy op klippe in die pad afgekom het. “Toe hy uit sy motor klim om die klippe te verwyder, het drie verdagtes op hom toegesak en probeer om sy motor te kaap. Gelukkig het hy geskree en lede van die gemeenskap het ingegryp. Die drie mans het in ŉ motor sonder nommerplate gevlug,” het Ntsika gesê. “Motoriste word gewaarsku om versigtig te wees en eerder om die klippe te ry of om te draai wanneer hulle in soortgelyke situasies beland.”